《题致政李子立问月台》
宋代·曾丰

主人诗豪寄于酒，万象无非酒之友。
主人酒豪寄于诗，万象无非诗之题。
若为诗酒兴俱发，平时泛爱今一割。
不问其他偏问月，月不长如日星然。
乍望乍朔乍晦弦，要之缺者多于圆。
主人乘风踏鹏背，方在急流俄勇退。
似月之明居以晦，举酒相邀倾酒醉。
问耶对耶此其概，收光反耀照其内。
妙与道俱不容喙，主人无问月无对。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。